标题：龟台琬琰
‍作品概况
作品名称：《龟台琬琰》 
创作年代：清代 
作者：张正茂 
作品体裁：散文
书目提要
《龟台琬琰》一卷。清·张正茂撰。张正茂，事迹史传未载。据书中所题，知其字松如，新安（今河北安新）人。书中所记杂取历代记载的仙女故事，编次成书。如西王母、嫦娥、麻姑、梅姑、弄玉、何仙姑、骊山老母、洛神女、太真等等。所取多历代笔记、传奇，文字简短，显得零星琐碎，略乏文采。是书《中国丛书综录》列于小说家类。今有《檀几丛书》本等。今据《香艳丛书》本整理。
作品原文
△西王母 
母居龙月城，城中产黄中李，花开则三影，结实则九影。母惜之过于蟠桃。
△嫦娥
羿妻，逃月为虚上夫人。
△上元夫人
夫人名阿环，降汉宫，年可二十余，头作三角髻。
△玉女
葭萌县有石穴，名玉女房。房前修竹数竿，下覆青石坛，每因风自扫此坛。女每遇明月夜，即于坛上闲步徘徊，复入此房。
△太真王夫人
夫人有子，为三天太上府都官。时乘白龙，周游四海。
△殷王女
女食蓬累根得道。
△朱翼
太阳女，二百八十岁，色如桃花，眉鬓如画。
△马郎妇
妇于金沙滩，施一切人淫。凡与交者，永绝淫念。死葬后，一梵僧来云：“求我侣。”掘开乃锁子骨，僧以杖挑起，升云而去。
△玉卮娘子
玉卮西王母第三女，崔书生遇之，遗以白玉合。
△颛和（大玄女）
一名西灵子都，入水不濡，入火不然。盛寒，着单衣行水上，可至积日。能徙宫殿城市于他所，指之则失所在。
△麻姑
姑降蔡经家　云：“接待以来，东海三为桑田，蓬莱水久清浅矣。”共有三麻姑，此即王方平妹降蔡经家者。又石勒时，麻秋女于望仙桥飞升，名麻姑。又政和中，建昌人，姑余山得道者，亦名麻姑。（《耕余雅录》云：“麻姑姓黎，字琼仙，唐放出宫人也。”则是有四麻姑矣。）
△女几
朱仲尝于会稽卖珠，以素书贳酒于几家。几盗写之，学其术仙去。
△紫云娘
鲁敢遇仙女曰：“尝见紫云娘，诵君佳句。”
△毛女
女字玉姜，陶太白陟芙蓉峰，遇之。毛发翠润，身轻如飞，以万岁松脂、千岁柏子遗陶。
△梅姑
梅姑生时，能着履行水上。
△弄玉
玉吹箫作凤鸣，有凤止其屋。后乘凤去。
△英妃
妃腋下忽生碧毛，谢同列曰：“我碧毫小仙也。久为世溷，今当去。汝等努力，会当见我于玄圃耳。”
△张丽英
英面有奇光，不照镜，但对白纨扇，如鉴焉。
△南阳公主
王莽秉政，公主避乱奔华山，得道仙去，岭上遗一双珠履。
△白水素女
晋安郡书生谢端，性介洁，不染声色，尝于海岸观涛，得一螺，大如一石米斛。割之，中有美女曰：“予天汉中素女，天帝矜卿纯正，令为君妇。”
△晓晕
晕酿游仙酒，饮之而卧，梦历蓬莱赤水。
△鹿娘
村人韩文秀，见鹿产一女，遂收养之。及长为女冠，梁武帝为立观。后死，入棺，帝开视之，但异香絪緼，不见骸骨。
△皇太姆
姆居武夷，游行乘白云一片。
△水仙子
仙子为南溟夫人侍者，手恒弄一圆石子，如鸟卵，色类玉。后以赠青霞君为经镇。一日忽大风雨，石裂，有一虫走出，状若绿螈，就研池饮少水，乘风雨掣去，盖一龙也。
△萼绿华
降羊权家，可二十许，上下皆青衣。赠权诗，及金玉条脱各一枚。
△配瑛
瑛与凤共处，凤尝以羽翼扇女面。
△拳夫人
夫人居处，尝有青紫气属天，两手俱拳。汉武帝令开其手，数十人擘莫能开。帝自披手即伸。后死云阳宫，香闻十里，尸解柩空，但存丝履。
△鲁妙典
麓林道士，授妙典《大洞黄庭经》，入九疑十年。
△智琼
琼下嫁济北从事弦义起，赠诗云：
飘浮教述敖，曹云石滋芝。
一英不须润，至德与时期。
神仙岂常降，应会来相之。
纳我荣五族，逆我致祸灾。
△程伟妻
伟按枕中鸿宝作金不成，妻即因伟炉中汞，出囊中药少许，投之即成金。
△黄虚微
虚微年逾八十，貌如婴孺，号花姑。
△缑仙姑
姑居南岳魏夫人仙坛，忽一青鸟飞来，自言：“为南岳夫人使，以姑修道精苦，命我为伴。”姑徙湖南，隐九疑，鸟并随之。（《清话》云：“青鸟形如鸠鸽，红顶长尾，缑仙姑曾见之。”）
△云英
云英，双手如玉，光彩照人。
△杜兰香
兰香驾青牛钿车下嫁张硕，婢子二，大者萱支，小者松支。《墉城集仙录》云：“湘江渔父，于洞庭闻啼儿声，视之三岁女子，举之。十年余，忽有青童自硕所来，携女去，临升谓父曰：‘我杜兰香也，有过，谪人间耳。’”
△秀英
英，丁义女。今瑞州崇元观，有英炼丹所。
△少室仙姝
封陟居少室山，林薮深秀，泉石清寒。仙姝降其居，陟不顾，留诗：
萧郎不顾凤头人，云涩回车泪脸新。
愁想蓬瀛归去路，难窥旧苑碧桃春。
△樊夫人
一名云翘，夫人为玉皇女史。刘纲吐盘成鱼；夫人吐盘成獭。食之。
△杨敬真
敬真适同村王清，奉箕帚惟谨，目为“勤力新妇”。
△卖蕨母
姆卖蕨市上，黄衣破结，有饥色。王鲸遇而悯之，乃以千钱买蕨。姆谢而去。及归蒸于鸟头甑，尽成金钗。
△郊道光女
女尝于高邮军南楼东井，汲水炼丹，飞仙去。今号“玉女井”。
△湛姆
许旌阳心期每岁谒姆，姆即觉之曰：“子勿来。吾即还帝乡矣！”
△云林夫人
夫人与许穆书云：“玉醴金浆，交梨火枣，当与山中许道士，不与人间许长史。”
△何仙姑
姑生而顶有六毫，含云母粉，往来山岭，行步如飞。天宝九载，见于麻姑五色云中。
△吴彩鸾
彩鸾日写《唐韵》一部，运笔如飞。
△崔生妻
崔生得隐形符，潜唐玄宗宫禁中，为术士所知，追捕甚急，生逃还山，追者在后，隔涧见妻，告之，妻掷其领巾，成五色虹桥，生过即灭。
△许明恕婢
明恕以杖击婢，随杖身起，不知所在。
△杨父女
女绝色，有谢生者求娶，父曰：“有诗一联，能续则许。”诗曰：“朱奁半窗月，修竹一帘风。”生曰：“何事今宵景，无人解与同。”女曰：“天生吾婿。”偶之。七年而逝。后生见之江中，曰：“吾水仙也，躄谪人间耳。”
△骊山老姥
姆袖中出一瓢，令李筌谷中取水。既满，忽重百余斤，力不能制。
△潘统制妻
妻一岁连举三子，常于净室趺坐诵经，出必以虎子自随。
△东陵圣母
或以圣母奸妖，官收付狱。顷之，已从狱窗中飞去，众望见之，转高入云中，遗所着履一緉。
△孙仙姑
姑临化，书颂云：“三千功德超三界，跳出阴阳包裹外。隐显纵横得自由，醉魂不复归宁海。”
△裴玄静
玄静乘白凤冲举。
△瞿夫人
隋末，黄元仙为辰州刺史。隋亡，兴夫人隐州西之罗山，贫甚，为人佣织养姑，如此者十年。忽谓元仙曰：“昨有帝命，当与君别。”俄化青气数丈，腾空而去。
△威逍遥
逍遥独处静室。忽一日屋裂如云，但见室内所御衣履，逍遥与众仙在云中。
△陈元娇
元娇掌蓬莱紫虚洞。
△唐广真
广真跨大虾蟆度海，因游名山。
△钱妙真
妙真与妹，依陶隐居。道成，忽披白衣，入茅山燕洞。妹后至，洞已扃矣。至今有碧桃花，紫菖蒲在焉。
△曹仙媪
媪常携幼女，引一犬，息马斗关柳下。一日渡河，舟师拒之，媪携女与犬，凌波御风，须臾登岸。
△武元照
元照在女孩，母茹荤，辄终日不乳。比长，神人告照绝粒，母强食，神乃剖腹涤之。
△麻衣仙姑
仙姑隐少室山，人见跳入石壁中，声隐隐如雷。
△马大仙
大仙家贫，事姑甚谨。尝往来佣织，去家百里。有美食即以笠浮，顷刻还家荐姑。
△刘安女
母送女适何氏，忽有白鹅自空而堕，女乘之去。陈轩诗曰：
白鹅乘去人何在，青鸟飞来信不遥。
若使何郎有仙骨，也应同引凤凰箫。
△焦静贞
静贞谓薛季昌曰：“司马承祯得道，高于陶都水，当为东华上清真人。”
△酒家女
女眉生而连，耳细而长，众以为异。邺人犊子，牵一黄犊过，女悦之，遂随去。冬日常献桃李市中。
△太真
杨通幽道士，至蓬莱最高处，多楼阁。有户东向，署曰“玉妃太真院”。
△江妃二女
女游江湄，逢郑交甫，解所佩明珠赠之。行数十步，女不见，珠亦随失。
△谢自然
自然登天台玉霄峰，见沧海蓬莱，亦应非远。乃浮一席，航海访蓬莱。
△王氏祖母
母二百余岁，两眼白皆碧，夜多不睡。每月余，忽不见，数日复来。床头秘一柳箱，可尺余，封锁甚密。一日母不在，因窃开之，中止一小铁篦，自是不归。
△洛神女
萧旷遇神女问曰：“陈思王精灵安在？”曰：“为遮须王”。
△明节刘后
林灵素云：“后是九华玉真安妃。”后有青城翁，见后于巫山。
△禅黎王女
女生而不言，其国枯旱，地下生火，王怖。女为仰啸，天降洪水至十丈。
△卖酒姥
姥善采百花酿酒，王方平尝以千钱过蔡经家，与姥沽酒。后有人经洞庭湖，见卖百花酒者，姥也。　[1]﻿　 
﻿